Ökumaður bifhjóls slasaðist eftir að hafa misst stjórn á hjóli sínu á Faxabraut á Akranesi klukkan 19:15 í kvöld . Að sögn lögreglu er maðurinn töluvert slasaður en þó ekki í lífshættu . Hann var fyrst fluttur á Sjúkrahúsið á Akranesi til aðhlynningar en síðar í kvöld áfram á slysadeild í Reykjavík . Maðurinn var á akstri vestur Faxabraut og er talið að hann hafi blindast af kvöldsólinni með þeim afleiðingum að hann missir stjórn á hjóli sínu sem lendir á steyptum kanti við ljósastaur framan við hús Nótastöðvarinnar þar sem hann kastaðist af hjólinu og í götuna . Að sögn lögreglu var maðurinn mjög vel búinn , í öllum nauðsynlegum hlífðarfatnaði og með hjálm . Hjólið er mikið skemmt .